b'\n_START_ARTICLE_\nNarodna knji\xc5\xbenica\n_START_SECTION_\nStandard za narodne knji\xc5\xbenice\n_START_PARAGRAPH_\nStandardi za narodne knji\xc5\xbenice u Republici Hrvatskoj (Narodne novine, broj 105/97. i 5/98.) sa standardima za pokretne knji\xc5\xbenice - bibliobuse, odre\xc4\x91uju minimalne uvjete za obavljanje djelatnosti narodnih knji\xc5\xbenica, a na temelju Zakona o knji\xc5\xbenicama te uva\xc5\xbeavaju\xc4\x87i ciljeve i zada\xc4\x87e narodnih knji\xc5\xbenica utvr\xc4\x91ene UNESCO-vim Manifestom za narodne knji\xc5\xbenice iz 1994. godine. Donosi propise o osoblju, knji\xc5\xbeni\xc4\x8dnim poslovima i preporu\xc4\x8denim normama za naj\xc4\x8de\xc5\xa1\xc4\x87e poslove, prostoru i opremi te obaveznoj gra\xc4\x91i, njenom kori\xc5\xa1tenju i postupcima njenog o\xc4\x8duvanja.\n_START_SECTION_\nUsluge u narodnoj knji\xc5\xbenici\n_START_PARAGRAPH_\nOpseg usluga koje knji\xc5\xbenica nudi ovisi o veli\xc4\x8dini knji\xc5\xbenice i zajednice unutar koje djeluje. Neke od njih su: posudba knjiga i druge gra\xc4\x91e; pru\xc5\xbeanje obavijesti u tiskanom i elektroni\xc4\x8dkom obliku, informacijske slu\xc5\xbebe i usluge rezervacije, obrazovanje korisnika u sklopu programa opismenjavanja, me\xc4\x91uknji\xc5\xbeni\xc4\x8dna posudba, pristup Internetu. Ove usluge se razvijaju tako da prate promjene u dru\xc5\xa1tvu (strukturi obitelji, na\xc4\x8dinima zapo\xc5\xa1ljavanja, demografske promjene), promjene u kulturnoj raznolikosti i na\xc4\x8dinima komuniciranja. Tradicionalna kultura se \xc4\x8duva, ali se vodi ra\xc4\x8duna i o uvo\xc4\x91enju novih tehnologija. Tako\xc4\x91er, informacijsko-referalna slu\xc5\xbeba organizira razne aktivnosti i programe u svim jedinicama u mre\xc5\xbei narodnih knji\xc5\xbenica gdje postoje prostorne, kadrovske i organizacijske mogu\xc4\x87nosti. Doga\xc4\x91aji u knji\xc5\xbenici u njene prostore dovode nove ljude, a to su potencijalni korisnici knji\xc5\xbenice. Njihovo prire\xc4\x91ivanje tra\xc5\xbei vrijeme i energiju djelatnika, suradnju s odgovaraju\xc4\x87im lokalnim i regionalnim organizacijama i odre\xc4\x91ena financijska sredstva. S obzirom na to da se radi o dodatnim aktivnostima, ona treba dobro prora\xc4\x8dunati \xc5\xa1to je i u kojoj mjeri potrebno za i korisno za nju samu i javnost. Odr\xc5\xbeavanjem aktivnosti u svojim prostorima, narodna knji\xc5\xbenica promi\xc4\x8de svoj rad te posti\xc5\xbee jedan od svojih ciljeva definiranih misijom \xe2\x80\x93 pomaganje pri oblikovanju i odr\xc5\xbeavanju kulturnog identiteta zajednice i promicanju kulture u svoj njenoj raznolikosti. Prije svakog osmi\xc5\xa1ljavanja usluge, po\xc5\xbeeljna je analiza konkurenata, odnosno svakog tko ima iste namjere u zadovoljavanju korisnikovih potreba i obra\xc4\x87anje pozornosti na prijetnju od proizvoda kojima korisnici mogu zadovoljiti istu potrebu. Uzimaju\xc4\x87i u obzir da danas knji\xc5\xbenice imaju sve ve\xc4\x87u konkurenciju u uslugama ra\xc4\x8dunalne tehnologije, njena ponuda treba biti jo\xc5\xa1 atraktivnija, kvalitetnija, dostupnija, druga\xc4\x8dija.\n_START_SECTION_\nMarketing u narodnoj knji\xc5\xbenici\n_START_PARAGRAPH_\nManjkavosti ukupne kulturne, obrazovne i informacijske politike uzrokuju to da mnogi korisnici nisu svjesni svojih informacijskih potreba koje bi mogli zadovoljiti u knji\xc5\xbenici. U nastojanju da u \xc5\xa1to ve\xc4\x87oj mjeri ubla\xc5\xbee te probleme, knji\xc5\xbenice se slu\xc5\xbee marketingom i dobrom vlastitom organizacijom jer ponuda stvara potra\xc5\xbenju, \xc5\xa1to zna\xc4\x8di da dobre usluge uvijek nalaze svoje korisnike. Bit marketinga uklju\xc4\x8duje pronala\xc5\xbeenje \xc5\xbeelja korisnika knji\xc5\xbenice, a zatim zadovoljavanje tih potreba. Usluge gotovo potpuno ovise o zadovoljnom korisniku i onome \xc5\xa1to \xc4\x87e on o njima dalje govoriti. Zato je integracija marketinga u knji\xc5\xbenice dobrodo\xc5\xa1la, jer isti\xc4\x8de i ponavlja osnovne vrijednosti i uvjerenja struke u ovom trajno promjenjivom okru\xc5\xbeenju i poma\xc5\xbee bilo kojoj organizaciji ispuniti ciljeve. Marketing je dio paradigme promjena u kojoj je knji\xc5\xbenica vi\xc4\x91ena kao uslu\xc5\xbena ustanova usmjerena na zadovoljavanje korisni\xc4\x8dkih potreba, svjesna da potporu zajednice treba zaraditi dokazuju\xc4\x87i da je potrebna toj zajednici. Marketing gradi dobre odnose s korisnicima te pridonosi pozitivnom odnosu s medijima, poduze\xc4\x87ima, lokalnim vladinim agencijama i organizacijama. Osnovni cilj je djelovati na pojedine segmente u\xc5\xbee i \xc5\xa1ire javnosti u okru\xc5\xbeenju ustanove radi stvaranja \xc5\xbeeljene slike o samoj ustanovi i njenim aktivnostima. U tom procesu sudjeluju svi knji\xc5\xbeni\xc4\x8dari. Po\xc4\x8detni marketin\xc5\xa1ki zadatak knji\xc5\xbenice jest utvrditi potrebe i \xc5\xbeelje zajednice, odnosno prikupiti informacije o lokalnoj zajednici i njenim potrebama koje treba zadovoljiti, kao i na\xc4\x8din na koji percipiraju knji\xc5\xbenicu. Odre\xc4\x91ivanje profila zajednice neophodno je za planiranje organiziranje i kontrolu procesa poslovanja, odnosno razvoja slu\xc5\xbebe i njene promid\xc5\xbebe u odnosu na potrebe zajednice. Ovaj zadatak mo\xc5\xbee se ostvariti organiziranjem sastanaka, upitnika, anketa ili fokus grupa i razgovaraju\xc4\x87i s ljudima koji posje\xc4\x87uju knji\xc5\xbenicu, ali i onima koji to ne \xc4\x8dine. Knji\xc5\xbenica mora naglasiti inovativnost, kreativnost, inicijativu i predvidjeti potrebe korisnika, ne smije \xc4\x8dekati i pitati ih za zahtjeve. Nakon otkrivanja korisnikovih \xc5\xbeelja, knji\xc5\xbeni\xc4\x8dar je u stanju planirati marketin\xc5\xa1ke ciljeve, sredstva koja \xc4\x87e se koristiti te strategije potrebne za postizanje ciljeva. Ciljevi trebaju biti mjerljivi, kako bi se osigurala u\xc4\x8dinkovita procjena. U procesu postizanja ciljeva, bitna je promid\xc5\xbeba usluga i proizvoda, odnosno plan promocije u koji je uklju\xc4\x8den cilj promid\xc5\xbebe, opis usluga koji se promovira, publika na koju se cilja, na\xc4\x8dini promid\xc5\xbebe i metode distribucije. Uspje\xc5\xa1nost promid\xc5\xbebe treba se evaluirati i pronalaziti nove metode ukoliko su prethodne bile neuspje\xc5\xa1ne.'